FÆLLES HOLDNING af 6. oktober 1997 fastlagt af Rådet på grundlag af artikel K.3 i traktaten om Den Europæiske Union vedrørende drøftelserne i Europarådet og i OECD om bekæmpelse af korruption (97/661/RIA)

RÅDET FOR DEN EUROPÆISKE UNION,

som henviser til traktaten om Den Europæiske Union, særlig artikel K.3, stk. 2, litra a), og artikel K.5,

som tager i betragtning, at medlemsstaterne betragter bekæmpelse af korruption på internationalt plan som et spørgsmål af fælles interesse,

som henser til protokollen til konventionen om beskyttelse af De Europæiske Fællesskabers finansielle interesser, udarbejdet af Rådet den 27. september 1996 (1),

som henser til konventionen om bekæmpelse af bestikkelse, der involverer tjenestemænd ved De Europæiske Fællesskaber eller i Den Europæiske Unions medlemsstater, udarbejdet af Rådet den 26. maj 1997 (2),

som henser til Kommissionens meddelelse af 21. maj 1997 til Europa-Parlamentet og Rådet om EU's politik mod korruption,

som tager i betragtning, at Europarådets Ministerkomité i november 1996 vedtog et handlingsprogram mod korruption, der har udarbejdelse af en strafferetlig konvention om korruption som højeste prioritet,

som tager i betragtning, at OECD's Ministerråd den 26. maj 1997 vedtog en henstilling om bekæmpelse af bestikkelse i det internationale handelssamkvem og besluttede at indlede forhandlinger om en international konvention, der skal gøre bestikkelse af udenlandske embedsmænd strafbart (forventes åbnet for undertegnelse inden udgangen af 1997),

som tager hensyn til de igangværende drøftelser i Europarådet og i OECD, og som er klar over nødvendigheden af at sikre, at de er forenelige med det igangværende arbejde i Den Europæiske Union,

som ønsker at beskytte Den Europæiske Unions interesser og hindre unødig overlapning og eventuel uforenelighed mellem de to internationale instrumenter, som udarbejdes i Europarådet og i OECD,

som tager i betragtning, at Det Europæiske Råd i Amsterdam godkendte handlingsplanen fra Gruppen på Højt Plan vedrørende Organiseret Kriminalitet, hvori der slås til lyd for en samlet plan for korruptionsbekæmpelse,

HAR FASTLAGT FØLGENDE FÆLLES HOLDNING:

Artikel 1

1. Medlemsstaterne støtter udarbejdelsen af relevante internationale instrumenter, som gør det strafbart at bestikke udenlandske embedsmænd og ansatte i en international organisation. Uden at dette berører spørgsmål vedrørende kompetence, bør strafbarheden gælde bestikkelse, der vedrører alle stater og internationale organisationer.

2. Medlemsstaterne påser - om nødvendigt ved at få indsat en særlige klausul herom - at bestemmelserne i de instrumenter, der udarbejdes i Europarådet og i OECD, er forenelige med de instrumenter, som de har udarbejdet i deres indbyrdes forbindelser, navnlig instrumenter vedrørende gensidig retshjælp, udlevering, bekæmpelse af bestikkelse samt beskyttelse af Fællesskabernes finansielle interesser.

3. Medlemsstaterne tilstræber, at der skabes sammenhæng mellem det igangværende arbejde i Europarådet og i OECD vedrørende korruption, således at bestemmelserne i de forskellige konventionsudkast ikke bliver uforenelige, og at arbejdet i én organisation ikke kommer til at skade eller unødigt overlappe arbejdet i et andet forum.

4. Under drøftelserne i Europarådet og i OECD om bekæmpelse af korruption sørger medlemsstaterne på formandskabets initiativ i videst muligt omfang for at koordinere deres holdninger, og de bestræber sig på at nå til enighed om alle spørgsmål, der har markant indvirkning på Den Europæiske Unions interesser. Kommissionen inddrages fuldt ud i dette arbejde.

Artikel 2

Denne fælles holdning offentliggøres i Tidende.

Udfærdiget i Luxembourg, den 6. oktober 1997.

På Rådets vegne

J. POOS

Formand

(1) EFT C 313 af 23. 10. 1996, s. 2.

(2) EFT C 195 af 25. 6. 1997, s. 1.